|  |  |  |  |
| --- | --- | --- | --- |
| Referat fra møde med foreningen Rent Havmiljø Nu den 9. februar 2024 kl. 13:00-13:30 | | |  |
| Mødenavn: Møde med Rent Havmiljø Nu om import af spildevand fra Norge | | | |
| Dato: 9. februar 2024 | Tid: 13.00-13.30 | Indkaldt af: Miljøministeriet | |
| Formål med mødet: Orientering om status for arbejdet med begrænsning af import af spildevand | | | |

|  |
| --- |
| Deltagere:  Interne:   * Magnus Heunicke, Miljøminister. * Christian Bruhn Rieper, vicedirektør i Miljøstyrelsen. * Janne Birk Nielsen, kontorchef. * Aslak Leonardo Vosbein Jakobsen, ministersekretær.   Eksterne:   * Jan Rasmussen, foreningen Rent Havmiljø Nu. * Henrik Toft Jensen, foreningen Rent Havmiljø Nu. * Søren-Anker Jensen, foreningen Rent Havmiljø Nu. |
|  |
| Referent: Aslak Leonardo Vosbein Jakobsen |

**Referat**

1. Velkommen v. Miljøminister Magnus Heunicke

Ministeren bød velkommen og oplyste, at han arbejdede på at begrænse udledningen af miljøfarlige stoffer til havet.   
  
Ministeren oplyste, at Miljøministeriet i juni 2023, på baggrund af indgående dialog med Kommissionen, udkom med en ny juridisk vurdering af, hvordan EU-reglerne for nyttiggørelse skal tolkes i sager om import af spildevand med lavt olieindhold. Miljøstyrelsen udarbejdede i forlængelse af den juridiske vurdering nye administrationsgrundlag, som tilsammen udgør en væsentlig stramning af praksis vedrørende import af olieholdigt spildevand til Danmark.  
  
Endvidere oplyste ministeren, at Miljøstyrelsen har påbegyndt en gennemgang af samtlige importtilladelser med henblik på at vurdere, om der på baggrund af deres nye administrationsgrundlag, er grundlag for at genoptage flere importtilladelser til fornyet sagsbehandling.  
  
Herefter gav ministeren ordet til Miljøstyrelsen ved vicedirektør Christian Bruhn Rieper.

1. Teknisk gennemgang om import af spildevand v. Miljøstyrelsen

Miljøstyrelsen oplyste om baggrunden for styrelsens genoptagelse og annullering af to konkrete importtilladelser af spildevand med lavt olieindhold til virksomheden IWS (tidl. RGS Nordic) i 2023. Herunder blev det oplyst, at annulleringen betyder, at den maksimale mængde spildevand, som IWS på det tidspunkt havde tilladelse til at importere, blev reduceret med op mod 80 pct, som følge af Miljøstyrelsens afgørelser.

Miljøstyrelsen gennemgik de nye administrationsgrundlag med fokus på vurderingen af, om hovedformålet med en import er bortskaffelse eller nyttiggørelse, samt muligheden for at gøre indsigelse mod import til nyttiggørelse indenfor EU-retten.

Miljøstyrelsen oplyste, at de i januar 2024 gennemgik og fandt, at der for 22 gældende tilladelser til import af olieholdigt spildevand ikke var grundlag for genoptaget sagsbehandling på baggrund af de nye administrationsgrundlag.   
  
Miljøstyrelsen oplyste desuden, at konklusionerne fra de to annullerede importtilladelser til IWS, sammenholdt med de nye administrationsgrundlag, ikke gav anledning til genoptaget sagsbehandling for de seks gældende importtilladelser, som IWS har i dag.

Derudover orienterede Miljøstyrelsen om, at de har igangsat en vurdering af alle gældende importtilladelser, som skal undersøge, om der er grundlag for at genoptage flere importtilladelser til fornyet sagsbehandling.

Til slut orienterede Miljøstyrelsen om status for arbejdet med revurderingen af virksomheden IWS' miljøgodkendelse samt resultater fra tilsyn på virksomheden. Miljøstyrelsen oplyste, at man havde gennemført tilsyn på virksomhedens industrispildevandsrensningsanlæg og slam-komposteringspladser. Tilsynet gav anledning til indskærpelser og påbud. Miljøstyrelsen oplyste desuden, at man vil føre opfølgende tilsyn med virksomhedens efterlevelse af indskærpelser og påbud.

1. Fremlægning af miljømæssige problematikker v. foreningen Rent Havmiljø Nu

Foreningen Rent Havmiljø Nu fremhævede problemstillinger om målinger af miljøfarlige stoffer i Agersø Sund og resultater af prøvetagning fra skibe, der har transporteret spildevand fra Norge til behandling i Danmark.

Det blev aftalt, at Miljøstyrelsen og foreningen Rent Havmiljø Nu afholder et møde med styrelsens teknikere, hvor de tekniske detaljer kunne drøftes yderligere.

1. Afrunding og evt.

Ministeren takkede for et godt møde.